“ከመቶ በላይ ፓርቲዎች በአንድ ላይ ተሰባስበው መንግሥት እናቋቁም የሚለው ሐሳብ አገሪቱን ወደመበታተን ሊያመራት ይችላል።” ፕሮፌሰር በየነ ጴጥሮስ
ፕሮፌሰር በየነ ጴጥሮስ ከአዲስ ዘመን ጋዜጣ ጋር ባደረጉት ቆይታ ያነሷቸው ዐበይት ነጥቦች፦ህወሃትን በተመለከተ የሚያሳፍር ነገር ነው እየሰማሁ ያለሁት። ልምድ እንዳለው ፖለቲከኛ ሆነው አላገኘኋቸውም። ያለውን ነባራዊ ሁኔታ በመረዳትና በሰጥቶ መቀበል መርህ በመዳኘት አሁን እየፈጠሩት ያለውን ጡዘት ማርገብ ይጠበቅባቸው ነበር።ሁልጊዜ እኔ ያልኩት ካልሆነ ሞቼ እገኛለሁ ማለት በአሁኑ ዘመን የሚያዋጣ የፖለቲካ አካሄድ አይመስለኝም። አጎንብሶ ማለፍ እኮ ደካማነት አይደለም። ህወሃት አሁን ላይ አገሪቱን የሚጎዳ አክራሪ አቋም ይዞ ተቀምጧል።እኔ ሦስተኛ ዲግሪዬን የሠራሁት በተላላፊ በሽታዎች ዙሪያ ነው። እንደባለሙያ ስመለከተው የኮሮና ቫይረስ እጅግ አደገኛ የሆነ ቫይረስ ነው። በዓለም ላይ እንደታየውም ለበርካታ ሰዎች ህልፈት ምክንያት ሆኗል። ይህንንም በአግባቡ ስለምረዳ ምርጫው መተላለፍ እንዳለበት እኔም ሆንኩኝ ፓርቲዬ ጽኑ አቋም ይዘናል።መድረክ ብሔራዊ አንድነት መንግሥት እንዲቋቋም አቋም መያዝ አለበት የሚል አቅጣጫ ሲያዝ እኛ እንደማንስማማ ተናግረን ወጥተናል። እኛ ባልተገኘንበት የኦፌኮ፤ የአረናና የሲአን አመራሮች ተሰብስበው ብሔራዊ አንድነት መድረክ ይቋቋም ማለታቸውን ሰምተናል።በተለይም ደግሞ አሁን ያለው መንግሥት ጠንካራ በመሆኑ የብሔራዊ አንድነት መንግሥት ማቋቋም አያስፈልግም ብለን አቋም ይዘናል። ከመቶ በላይ ፓርቲዎች በአንድ ላይ ተሰባስበው መንግሥት እናቋቁም የሚለው ሐሳብ አገሪቱን ወደመበታተን ሊያመሯት ይችላሉ።